b"\n_START_ARTICLE_\nMilla Jovovich\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nMilla Jovovich se je kot Milica Jovovi\xc4\x87 rodila v Kijevu, Ukrajinska SSR, Sovjetska zveza, kot h\xc4\x8di Bogdana Bogdanovi\xc4\x87a Jovovi\xc4\x87a (\xd0\x91\xd0\xbe\xd0\xb3\xd0\xb4\xd0\xb0\xd0\xbd \xd0\x91\xd0\xbe\xd0\xb3\xd0\xb4\xd0\xb0\xd0\xbd\xd0\xbe\xd0\xb2\xd0\xb8\xd1\x9b \xd0\x88\xd0\xbe\xd0\xb2\xd0\xbe\xd0\xb2\xd0\xb8\xd1\x9b), srbskega pediatra, in Galine Mikhaylovne Loginove (\xd0\x93\xd0\xb0\xd0\xbb\xd0\xb8\xd0\xbd\xd0\xb0 \xd0\x9c\xd0\xb8\xd1\x85\xd0\xb0\xd0\xb9\xd0\xbb\xd0\xbe\xd0\xb2\xd0\xbd\xd0\xb0 \xd0\x9b\xd0\xbe\xd0\xb3\xd0\xb8\xd0\xbd\xd0\xbe\xd0\xb2\xd0\xb0) (poznana tudi kot Galina Jovovich), ruske gledali\xc5\xa1ke igralke. Vzgojena je bila v pravoslavni ruski veri._NEWLINE_Njena dru\xc5\xbeina po o\xc4\x8detovi strani je \xc5\xbeivela v Zlopeku, vasi blizu Pe\xc4\x87a. Njen pradedek po o\xc4\x8detovi strani, Bogi\xc4\x87 Cami\xc4\x87 Jovovi\xc4\x87, je bil nosa\xc4\x8d zastave klana Vasojevi\xc4\x87i in poro\xc4\x8dnik stra\xc5\xbee kralja Nikolaja I. \xc4\x8crnogorskega; Millo Jovovich so poimenovali po njegovi \xc5\xbeeni, ki ji je bilo ime Milica. Njen dedek po o\xc4\x8detovi strani, Bogdan Jovovi\xc4\x87, je bil poveljnik v Pri\xc5\xa1tini, kasneje pa je vlo\xc5\xbeil veliko denarja v bojna obmo\xc4\x8dja v Skopjem in Sarajevu, kjer je na skrivaj utajeval zlato. Ker ni \xc5\xbeelel pri\xc4\x8dati proti prijatelju, so ga kaznovali in kasneje poslali v zapor na Golem otoku. Ko se je bal, da ga bodo ponovno aretirali, je zbe\xc5\xbeal v Albanijo, kasneje pa se je preselil v Kijev. Druga\xc4\x8dna razli\xc4\x8dica te zgodbe pravi, da je njen dedek ukradel zlato in zbe\xc5\xbeal v Kijev. Njen o\xc4\x8de se je mu kasneje pridru\xc5\xbeil v Kijevu, kjer sta skupaj s sestro do\xc5\xa1tudirala medicino. Leta 2000 je njen dedek, Bogdan Jovovi\xc4\x87, umrl v Kijevu. Njena mama se je rodila v Tuapseu (zdaj Rusija), a se je \xc5\xbee v zgodnjem otro\xc5\xa1tvu preselila v Dnipropetrovsk (danes Ukrajina). Njena mama je imela manj\xc5\xa1e vloge v mnogih filmih, vklju\xc4\x8dno s filmom Vykrutasy._NEWLINE_Leta 1980, ko je bila Milla Jovovich stara pet let, je njena dru\xc5\xbeina iz politi\xc4\x8dnih razlogov zapustila Sovjetsko unijo in se preselila v London. \xc4\x8cez nekaj \xc4\x8dasa so se preselili v Sacramento, Kalifornija, in se sedem mesecev kasneje kon\xc4\x8dno ustalili v Los Angelesu; kmalu zatem so se njeni star\xc5\xa1i lo\xc4\x8dili._NEWLINE_Leta 1988 se je rodil Marco Jovovich, polbrat Mille Jovovich, sin njenega o\xc4\x8deta in neke \xc5\xbeenske iz Argentine. Mama Mille Jovovich je dru\xc5\xbeino posku\xc5\xa1ala pre\xc5\xbeivljati kot igralka, a ker ni na\xc5\xa1la slu\xc5\xbebe, je za denar pri\xc4\x8dela \xc4\x8distiti hi\xc5\xa1e. Oba, njen o\xc4\x8de in njena mati, sta bila \xc4\x8distilca hi\xc5\xa1e re\xc5\xbeiserja Briana De Palme. O\xc4\x8deta Mille Jovovich so zaprli zaradi nelegalne operacije v zvezi z zdravstvenim zavarovanjem; leta 1994 so mu dosodlili dvajsetletno zaporno kazen, a so ga po petih letih v ameri\xc5\xa1kem zaporu \xc5\xbee izpustili. Milla Jovovich je kasneje povedala:\xc2\xa0\xc2\xbbZapor mu je koristil. Postal je veliko bolj\xc5\xa1a oseba. Imel je prilo\xc5\xbenost, da se ustavi in razmisli o svojih dejanjih.\xc2\xab_NEWLINE_Milla Jovovich se je takoj po prihodu v Zdru\xc5\xbeene dr\xc5\xbeave Amerike \xc5\xa1olala v najrazli\xc4\x8dnej\xc5\xa1ih javnih \xc5\xa1olah in po komaj treh mesecih pri\xc4\x8dela teko\xc4\x8de govoriti angle\xc5\xa1ko. V \xc5\xa1oli so jo mnogi so\xc5\xa1olci dra\xc5\xbeili, ker se je v Zdru\xc5\xbeene dr\xc5\xbeave iz Sovjetske unije priselila v \xc4\x8dasu Hladne vojne:\xc2\xa0\xc2\xbbKlicali so me 'komunistka' in 'ruska vohunka'. Nikoli in nikdar me niso sprejeli medse.\xc2\xab Pri dvanajstih letih je Milla Jovovich opustila \xc5\xa1olanje in se osredoto\xc4\x8dila na svojo kariero fotomodela. Dejala je, da je bila v zgodnjih najstni\xc5\xa1kih letih precej uporni\xc5\xa1ka, saj je eksperimentirala z drogami, sodelovala pri vlamljanju v razne trgovine in goljufala pri uporabi kreditnih kartic. Leta 1994 je prejela ameri\xc5\xa1ko dr\xc5\xbeavljanstvo.\n_START_SECTION_\nKariera fotomodela\n_START_PARAGRAPH_\nPri devetih letih je Milla Jovovich pri\xc4\x8dela hoditi na manekenske avdicije. Tam jo je odkril Gene Lemuel, ki je nekaj njenih fotografij kasneje pokazal vodji podjetja Herb Ritts v Los Angelesu. Naslednjega dne je podjetje Herb Ritts njene fotografije objavilo v italijanski reviji Lei. Kmalu zatem je Milla Jovovich podpisala pogodbo z modno agencijo Prima in Richard Avedon jo je najel za snemanje za revijo Mademoiselle. Takrat je bil Richard Avedon vodja kozmeti\xc4\x8dne hi\xc5\xa1e Revlon in ker je bil nad njo na snemanju navdu\xc5\xa1en, jo je poleg fotomodelov Alexe Singer in Sandre Zatezalo najel za snemanje Revlonovih oglasov z naslovom\xc2\xa0\xc2\xbbNajbolj nepozabne \xc5\xbeenske na svetu\xc2\xab. Leta 1988 je Milla Jovovich podpisala svojo prvo profesionalno manekensko pogodbo. Njeni oglasi so bili takrat zaradi njene mladosti pogosto dele\xc5\xbeni mnogo ogor\xc4\x8denja s strani ob\xc4\x8dinstva._NEWLINE_Kasneje je Milla Jovovich posnela fotografijo za naslovnico revije The Face, kar je vodilo do pogodbe z revijama Vouge in Cosmopolitan. Od tedaj se je pojavila na \xc5\xa1e ve\xc4\x8d kot sto naslovnicah, med drugim tudi za revije Seventeen, Glamour, InStyle, Mademoiselle in Harper's Bazaar. Poleg tega se je pojavila v kampanijah za modne hi\xc5\xa1e Banana Republic, Christian Dior, Donna Karan, Gap, Versace, Calvin Klein, DKNY, Coach, Giorgio Armani in H&M, draguljarno Damiani in kozmeti\xc4\x8dno hi\xc5\xa1o Revlon. Od leta 1998 dalje je Milla Jovovich\xc2\xa0\xc2\xbbmednarodna govornica in fotomodel\xc2\xab\xc2\xa0kozmetike L'Or\xc3\xa9al. Bret Easton Ellis jo je omenil v svojem romanu Glamorama, satiri, ki govori o obsedenosti javnosti s slavnimi in lepoto._NEWLINE_Leta 2002 je Miuccia Prada dejala, da je Milla Jovovich njena muza, v \xc4\x8dlanku revije Harpers & Queen 2003 pa so trdili, da je\xc2\xa0\xc2\xbbnajljub\xc5\xa1i supermodel\xc2\xab\xc2\xa0Giannija Versacea. Leta 2004 je Milla Jovovich pristala na prvem mestu Forbesovega seznama\xc2\xa0\xc2\xbbnajbogatej\xc5\xa1ih supermodelov na svetu\xc2\xab, saj naj bi s svojim delom fotomodela tistega leta zaslu\xc5\xbeila 10,5 milijonov $. Leta 2006 jo je \xc5\xa1panska modna hi\xc5\xa1a Mango izbrala za svoj novi obraz; \xc5\xa1e vedno se pojavlja v njihovih oglasih, posnela pa je tudi nekaj oglasov za podjetje Etro. Sama je dejala, da\xc2\xa0\xc2\xbbkariera fotomodela zame nikoli ni bila prioriteta\xc2\xab in da je lahko zaradi tega lahko\xc2\xa0\xc2\xbbveliko bolj izbir\xc4\x8dna pri izbiri svojih projektov\xc2\xab.\n_START_SECTION_\nZgodnja dela (1985\xe2\x80\x931993)\n_START_PARAGRAPH_\nMilla Jovovich pravi, da jo je njena mama\xc2\xa0\xc2\xbbvzgajala za filmsko zvezdnico\xc2\xab in leta 1985 jo je vpisala v kalifornijsko igralsko \xc5\xa1olo._NEWLINE_Leta 1988 je Milla Jovovich posnela svoj igralski prvenec; zaigrala je Lily McLeod v televizijskem filmu The Night Train to Kathmandu. Kasneje tistega leta je izdala svoj debitantski film, in sicer romanti\xc4\x8dni triler z naslovom Two Moon Junction, v katerem je imela manj\xc5\xa1o vlogo Samanthe Delongpre. Potem, ko je zaigrala v televizijskih serijah, kot so Paradise (1988), Dru\xc5\xbeina za umret (1989) in Parker Lewis Can't Lose (1990), je Milla Jovovich dobila glavno vlogo Lilli Hargrave v filmu Vrnitev v Plavo laguno (1991). V nadaljevanju filma Plava laguna (1980) je zaigrala ob Brianu Krauseu. Zaradi filma so Millo Jovovich pri\xc4\x8deli primerjati z igralko in fotomodelom Brooke Shields, ki je s kariero za\xc4\x8dela v otro\xc5\xa1tvu in je zaslovela z izvirnikom; mediji so jo pogosto klicali\xc2\xa0\xc2\xbbslovanska Brooke Shields\xc2\xab. Tako kot Brooke Sheilds je za svojo vlogo v filmu Vrnitev v Plavo laguno posnela nekaj prizorov, v katerih se je pojavila gola, kar je zaradi njene starosti povzro\xc4\x8dilo precej ogor\xc4\x8denja med ob\xc4\x8dinstvom. Za svojo upodobitev Lilli Hargrave je bila Milla Jovovich leta 1991 nominirana za nagrado Young Artist Award v kategoriji za\xc2\xa0\xc2\xbbnajbolj\xc5\xa1o mlado igralko v filmu\xc2\xab\xc2\xa0in za zlato malino v kategoriji za\xc2\xa0\xc2\xbbnajslab\xc5\xa1o novo zvezdo\xc2\xab._NEWLINE_Leta 1992 je Milla Jovovich ob Christianu Slaterju zaigrala v komediji Kuffs. Kasneje tistega leta je v biografskem filmu o Charlieju Chaplinu, Chaplin, zaigrala Mildred Harris. Leta 1993 je zaigrala v kultnem filmu Richarda Linklatra, Dazed and Confused, v katerem je zaigrala Michelle Burroughs, Pickfordovo (zaigral ga je njen takratni fant Shawn Andrews) dekle. Milla Jovovich je film aktivno promovirala, a je bila ob izidu precej razo\xc4\x8darana, ko je ugotovila, da so mnogo prizorov, v katerih se je pojavila, izrezali iz filma. Mnogo prizorov, v katerih se pojavi njen lik, so posneli \xc5\xa1ele zadnji dan snemanja, a sama o tem ni bila obve\xc5\xa1\xc4\x8dena; v filmu je nazadnje izrekla samo eno besedo, in sicer\xc2\xa0\xc2\xbbNe\xc2\xab, ter zapela pesem\xc2\xa0\xc2\xbbThe Alien Song\xc2\xab\xc2\xa0s svojega albuma The Divine Comedy. Zaradi te izku\xc5\xa1nje je postala tako nesamozavestna, da si je za nekaj \xc4\x8dasa vzela premor od igranja; preselila se je v Evropo in se osredoto\xc4\x8dila na svojo glasbeno kariero.\n_START_SECTION_\nPreboj (1997\xe2\x80\x932001)\n_START_PARAGRAPH_\nMilla Jovovich se je k igranju vrnila z vlogo v znanstveno-fantasti\xc4\x8dni akciji Luca Bessona, Peti element, v kateri je zaigrala poleg Brucea Willisa in Garyja Oldmana. V filmu je upodobila vesoljko Leeloo. Milla Jovovich je kasneje dejala, da je za film\xc2\xa0\xc2\xbbdelala prekleto trdo: nobenih vaj z bandom, nobenih klubov, nobene trave, ni\xc4\x8d,\xc2\xab saj je \xc5\xbeelela dobiti vlogo in narediti vtis na Luca Bessona, s katerim sta se kasneje, 14. decembra 1997, tudi poro\xc4\x8dila, kasneje pa lo\xc4\x8dila. Za svojo vlogo je sodelovala pri ustvarjanju vesoljskega jezika iz 400 besed, ki se ga je morala tudi nau\xc4\x8diti. Na snemanju filma je nosila kostum, ki so ga kasneje poimenovali\xc2\xa0\xc2\xbbpovoj ACE\xc2\xab\xc2\xa0in ki ga je oblikoval Jean-Paul Gaultier. Film Peti element so leta 1997 izbrali za enega izmed otvoritvenih filmov filmskega festivala v Cannesu, po svetu pa je zaslu\xc5\xbeil ve\xc4\x8d kot 263 milijonov $, kar je trikrat ve\xc4\x8d od 80 milijonov $, ki so jih porabili ob snemanju filma. Film Peti element so kritiki pogosto hvalili zaradi njegovih vizualnih u\xc4\x8dinkov; filmski kritiki James Berardinelli je, na primer, napisal:\xc2\xa0\xc2\xbbMilla Jovovich me je navdu\xc5\xa1ila, a njen \xc4\x8dar ima malo z dobrim igranjem in \xc5\xa1e manj z dobrim dialogom\xc2\xab. Milla Jovovich je bila nominirana za nagrado Blockbuster Entertainment Awards v kategoriji za\xc2\xa0\xc2\xbbnajbolj\xc5\xa1o \xc5\xbeensko novinko\xc2\xab\xc2\xa0in za nagrado MTV Movie Award v kategoriji za\xc2\xa0\xc2\xbbnajbolj\xc5\xa1i pretep\xc2\xab. Leeloo je upodobila tudi v videoigri Peti element, izdelali pa so tudi akcijsko figurico s podobo njenega lika, ki pa zaradi te\xc5\xbeav z avtorskimi pravicami ni nikoli iz\xc5\xa1la. V intervjuju leta 2003 je Milla Jovovich dejala, da je bila Leeloo njen najljub\xc5\xa1i lik, kar jih je kdaj upodobila._NEWLINE_Leta 1998 je Milla Jovovich dobila vlogo v drami Spikea Leeja, He Got Game, kjer je ob Denzelu Washingtonu in Rayju Allenu zaigrala zlorabljeno prostitutko Dakoto Burns. Leta 1999 se je pojavila v videospotu za pesem\xc2\xa0\xc2\xbbIf You Can't Say No\xc2\xab\xc2\xa0Lennyja Kravitza. Istega leta je zaigrala glavno vlogo v filmu Ivana Orleanska, ki ga je zopet re\xc5\xbeiral Luc Besson. V mnogih dolgih bojnih prizorih je nosila oklep, za vlogo pa si je postrigla svoje prej dolge lase. Filmski kritiki so ji za njen nastop v tem filmu dodelili v glavnem pozitivne ocene, kljub temu pa je bila nominirana za zlato malino v kategoriji za\xc2\xa0\xc2\xbbnajslab\xc5\xa1o igralko\xc2\xab. Film Ivana Orleanska je bil finan\xc4\x8dno dokaj uspe\xc5\xa1en, saj je po svetu zaslu\xc5\xbeil ve\xc4\x8d kot 66 milijonov $. Leta 2000 je Milla Jovovich zaigrala te\xc5\xbeavno Eloise v filmu Hotel Milijon dolarjev, ki je temeljil na Bonovi zgodbi o nastanku glasbene skupine U2 in njegovem sodelovanju z Nicholasom Kleinom. V filmu, ki ga je re\xc5\xbeiral Wim Wenders, je zaigrala poleg Jeremyja Daviesa in Mela Gibsona, za njegov soundtrack pa je tudi sama zapela nekaj pesmi. Nato je zaigrala lastnico bara, Lucio, v vesternu The Claim (2000) in zlobno Katinko v komediji Zoolander (2001).\n_START_SECTION_\nMednarodni uspeh (2002\xe2\x80\x932006)\n_START_PARAGRAPH_\nLeta 2002 je Milla Jovovich zaigrala v akcijski grozljivki Nevidno zlo, ki je v Zdru\xc5\xbeenih dr\xc5\xbeavah Amerike iz\xc5\xa1el 15. marca 2002. V filmu, ki je temeljil na istoimenski videoigri, je upodobila Alice, junakinjo zgodbe, ki se bori z zombiji, ki jih ustvari zlobna korparacija Umbrella Corporation. Milla Jovovich pravi, da je vlogo Alice sprejela zato, ker sta bila z bratom \xc5\xbee dolgo obo\xc5\xbeevalca fran\xc5\xa1ize videoiger:\xc2\xa0\xc2\xbbZabavala sem se ob tem, ko sem ga opazovala med igranjem, tudi do pet ur sem lahko sedela poleg njega in videoigrico sva igrala po cele dneve.\xc2\xab Milla Jovovich je vse prizore v filmu, za katere navadno najamejo kaskaderje, posnela sama, z izjemo prizora, pri katerem bi morala sko\xc4\x8diti iz cementne plo\xc5\xa1\xc4\x8dadi, saj je njen mened\xc5\xbeer menil, da je prizor prenevaren; za vlogo se je morala nau\xc4\x8diti karateja, kickboksa in \xc5\xa1e nekaj drugih borilnih ve\xc5\xa1\xc4\x8din. Film je bil komericalno precej uspe\xc5\xa1en, saj je \xc5\xbee v prvem tednu od izida zaslu\xc5\xbeil ve\xc4\x8d kot 17 milijonov $, kasneje pa je po svetu zaslu\xc5\xbeil ve\xc4\x8d kot 102 milijonov $, od tega 40 milijonov $ le v Zdru\xc5\xbeenih dr\xc5\xbeavah Amerike. Kasneje je upodobila manipulativno Erin v filmu Hladnokrvno (2002), Nadine v romanti\xc4\x8dni komediji Ti, bedak (2002) ter punk rock glasbenico Fangoro (\xc2\xbbFanny\xc2\xab) v filmu Dummy (2003) in posodila glas enemu izmed gostovalnih likov v seriji King of the Hill. V filmu Dummy je Milla Jovovich zaigrala poleg z oskarjem nagrajenega Adriena Brodyja, s katerim sta prijateljevala \xc5\xbee pred snemanjem. Dejala je, da ji Fangore ni bilo te\xc5\xbeko zaigrati, saj je bila za razliko od njenih prej\xc5\xa1njih likov precej podobna njej sami._NEWLINE_Leta 2004 je Milla Jovovich ponovno upodobila Alice v nadaljevanju filma Nevidno zlo, Nevidno zlo: Apokalipsa. Za vlogo se je tri mesece po tri ure dnevno u\xc4\x8dila\xc2\xa0\xc2\xbbborilnih ve\xc5\xa1\xc4\x8din, streljanja, vsega\xc2\xab. Film Nevidno zlo: Apokalipsa je s strani kritikov dobil \xc5\xa1e bolj negativne ocene kot njegov predhodnik, a komercialno je postal uspe\xc5\xa1nej\xc5\xa1i, saj je postal najbolje prodajani film tistega leta. Ob izidu filma je Milla Jovovich izrazila razo\xc4\x8daranje nad kritikami, saj je menila, da je re\xc5\xbeiser Alexander Witt na tem filmu delal zelo trdo. V enem izmed intervjujev, ki jih je opravila tistega leta, je dejala, da je veliko akcije pri tem filmu poskrbelo za komercialen del njene kariere, da bi izpopolnila umetni\xc5\xa1ki del, pa igra v\xc2\xa0\xc2\xbbmajhnih neodvisnih filmih, ki po vsej verjetnosti ne bodo nikoli iz\xc5\xa1li [\xe2\x80\xa6] To je dobro ravnovesje.\xc2\xab Naslednje leto je zaigrala v trilerju Gorea Vidala, Caligula, kjer je imela vlogo Drusille. Leta 2006 je Milla Jovovich izdala znanstveno-fantasti\xc4\x8dno akcijo z naslovom Ultraviolet, ki je iz\xc5\xa1el 3. marca. V filmu je zaigrala Violet Song jat Shariff, vlogo, za katero se je morala nau\xc4\x8diti veliko to\xc4\x8dk bojevanja, saj je njen lik obvladal izmi\xc5\xa1ljeno borilno ve\xc5\xa1\xc4\x8dino Gun Kata, me\xc5\xa1anico analiziranja in uporabe pi\xc5\xa1tol. Film je bil kriti\xc4\x8dno in finan\xc4\x8dno neuspe\xc5\xa1en, saj je po svetu zaslu\xc5\xbeil samo 31 milijonov $. Istega leta je upodobila Kat, ma\xc5\xa1\xc4\x8devalno biv\xc5\xa1e dekle glavnega lika, dilerja in ilegalnega prodajalca pi\xc5\xa1tol, ki ga je upodobil \xc5\xa1kotski igralec Angus Macfadyen, v filmu .45.\n_START_SECTION_\nTrenutni in prihajajo\xc4\x8di projekti (2007 - danes)\n_START_PARAGRAPH_\nLeta 2007 je Milla Jovovich ponovno upodobila Alice v nadaljevanju filmov Nevidno zlo in Nevidno zlo: Apokalipsa, Nevidno zlo 3. Film se je ob izidu predvajal v 2.828 ameri\xc5\xa1kih kinotekah in \xc5\xbee v prvem tednu od izida zaslu\xc5\xbeil 24 milijonov $ ter tako postal najbolje prodajan film tistega tedna. Ob izidu je bil uspe\xc5\xa1nej\xc5\xa1i od svojega predhodnika; film Nevidno zlo: Apokalipsa je namre\xc4\x8d v prvem tednu od izida zaslu\xc5\xbeil le 23 milijonov $ kljub temu, da se je predvajal v 3.284 kinotekah, kar je ve\xc4\x8d kot 450 kinotek kot film Nevidno zlo 3. V intervjuju marca 2006 je Milla Jovovich dejala, da \xc5\xa1e\xc2\xa0\xc2\xbbdolgo\xc2\xab\xc2\xa0ne bo zaigrala v nobenem akcijskem filmu, saj je \xc5\xbeelela upodobiti tudi bolj raznolike like v filmih razli\xc4\x8dnih \xc5\xbeanrov, kljub temu pa je dodala, da je snemanje naslednjega filma iz filmske fran\xc5\xa1ize Nevidno zlo\xc2\xa0\xc2\xbbrealna mo\xc5\xbenost\xc2\xab._NEWLINE_Leta 2009 je Milla Jovovich ob Kieleu Sanchezu, Timothyju Olyphantu in Steveu Zahnu zaigrala v celove\xc4\x8dernem filmu Davida Twohyja, A Perfect Getaway. Triler govori o pred kratkim poro\xc4\x8denem paru (Milla Jovovich in Steve Zahn), ki svoje medene tedne pre\xc5\xbeivljata na Havajih. Snemanje filma se je pri\xc4\x8delo spomladi leta 2008. Leta 2010 je Milla Jovovich zaigrala Lucetto, \xc5\xbeeno arsonista v zaporu (zaigral ga je Edward Norton) v psiholo\xc5\xa1kem trilerju Stone, v katerem je med drugim zaigral tudi Robert De Niro. Snemanje filma se je pri\xc4\x8delo maja 2009 in ve\xc4\x8dino prizorov so posneli v popravnem domu v Jacksonu, Michigan. Nato je zaigrala dr. Abigail Tyler v znanstveno-fantasti\xc4\x8dnem trilerju The Fourth Kind. Naslednjega leta je Milla Jovovich zaigrala v psiholo\xc5\xa1kem trilerju Faces in the Crowd, ki ga je re\xc5\xbeiral Julien Magnat; v filmu je zaigrala \xc5\xbeensko, ki pre\xc5\xbeivi napad serijskega morilca, a ji slednji pusti posledice, in sicer bolezen, imenovano prosopagnozija, zaradi katere ne more prepoznavati obrazov._NEWLINE_Milla Jovovich je Alice ponovno upodobila tudi v \xc4\x8detrtem delu fran\xc5\xa1ize Nevidno zlo, filmu Nevidno zlo: Drugi svet, ki ga je re\xc5\xbeiral njen mo\xc5\xbe, Paul W. S. Anderson. Film, ki je iz\xc5\xa1el septembra 2010, je samo v Zdru\xc5\xbeenih dr\xc5\xbeavah Amerike in Kanadi zaslu\xc5\xbeil ve\xc4\x8d kot 60 milijonov $, po svetu pa skoraj 300 milijonov $. Filmski kritiki so kljub finan\xc4\x8dni uspe\xc5\xa1nosti filmu dodelili v glavnem negativne ocene. Milla Jovovich je poleg Juno Temple, Williama H. Macyja, Mary Steenburgen in Tima McGrawa zaigrala eno izmed glavnih vlog v filmu Dirty Girl, ki se je 12. septembra 2010 premierno predvajal na filmskem festivalu v Torontu. Poleg tega je leta 2011 v filmu svojega mo\xc5\xbea, Paula W. S. Andersona, Trije mu\xc5\xa1ketirji, zaigrala Milady de Winter._NEWLINE_Milla Jovovich bo zaigrala v grozljivki Bad Luck Davida R. Ellisa, katere scenarij je napisal David Schouw. Zaigrala bo tudi v re\xc5\xbeiserskem prvencu Famke Janssen, Bringing Up Bobby, v katerem bo poleg nje zaigrala tudi Marcia Cross. Zaigrala bo tudi v ruskem filmu z naslovom Vikrutasi._NEWLINE_Leta 2007 je Milla Jovovich nameravala zaigrati v filmu The Winter Queen; kakorkoli \xc5\xbee, tistega leta je zanosila, zato so snemanje filma prestavili. Spomladi leta 2011 sta podjetji Seven Arts in GFM Films oznanili, da bosta pri\xc4\x8deli sodelovati na tem, da se film \xc4\x8dim prej pri\xc4\x8dne snemati. Dejali so, da bodo film po vsej verjetnosti izdali v prihodnjih letih, re\xc5\xbeiral pa ga bo Fyodor Bondarchuk._NEWLINE_Alice je ponovno upodobila v petem delu filmske fran\xc5\xa1ize Nevidno zlo, naslovljenem Nevidno zlo: Ma\xc5\xa1\xc4\x8devanje, ki je iz\xc5\xa1el 14. septembra 2012.\n_START_SECTION_\nGlasbena kariera\n_START_PARAGRAPH_\nMilla Jovovich je s svojo glasbeno kariero pri\xc4\x8dela leta 1988, ko je potem, ko je vodji zalo\xc5\xbebe pokazala svoj demo posnetek, podpisala pogodbo z zalo\xc5\xbebo SBK Records. Avgusta 1990 je dejala, da bo kmalu izdala album, ki bo\xc2\xa0\xc2\xbbneke vrste me\xc5\xa1anica med Kate Bush, Sin\xc3\xa9ad O'Connor, This Mortal Coil in Cocteau Twins\xc2\xab. Potem, ko je zalo\xc5\xbeba SBK Records album predstavila kot izklju\xc4\x8dno pop delo, je Milla Jovovich temu nasprotovala, saj naj bi vklju\xc4\x8deval v glavnem njeno zasebno poezijo in glasbo, ki jo je zaigrala sama. Povedala je \xc5\xa1e, da je ve\xc4\x8dino pesmi napisala pri petnajstih, z izjemo ukrajinske pesmi\xc2\xa0\xc2\xbbIn a Glade\xc2\xab, ki je ni napisala sama in so jo izvedli \xc5\xbee prej. Aprila 1994 je izdala svoj prvi album, The Divine Comedy; ime je dobil po istoimenski pesmi Danteja Alighierija. Milla Jovovich je povedala, da je naslov za album izbrala potem, ko je videla skico ruske umetnice Alexis Steele za takrat \xc5\xa1e nenaslovlen album. Dejala je, da je takrat ugotovila, da skica vsebuje\xc2\xa0\xc2\xbbvse te\xc5\xbeave, s katerimi sem se borila in o katerih pojem. To JE \xc4\x8dudovita komedija\xc2\xab. Album The Divine Comedy je s strani glasbenih kritikov prejel v glavnem pozitivne ocene; pop glasbo z zna\xc4\x8dilnosti ukrajinske narodne glasbe so pogosto primerjali z deli Tori Amos in Kate Bush. John McAlley iz revije Rolling Stone je, na primer, napisal, da je album\xc2\xa0\xc2\xbb\xc4\x8dudovit\xc2\xab\xc2\xa0in\xc2\xa0\xc2\xbbprecej zrel in bogat na podro\xc4\x8dju ustvarjalnosti\xc2\xab, vklju\xc4\x8deval pa naj bi\xc2\xa0\xc2\xbbjezno poezijo, ki je pravzaprav me\xc5\xa1anica synth popa, evropske narodne glasbe in sanjskega psiholo\xc5\xa1kega rocka\xc2\xab. Iz Kot edini singl z albuma je izdala pesem z naslovom\xc2\xa0\xc2\xbbGentleman Who Fell\xc2\xab, za katero je posnela tudi videospot. Originalen videospot je re\xc5\xbeirala Lisa Bonet, v njem pa je zaigral tudi Harry Dean Stanton, vendar Milla Jovovich s kon\xc4\x8dnim rezultatom ni bila zadovoljna, zato so posneli \xc5\xa1e eno razli\xc4\x8dico videospota. Druga razli\xc4\x8dica videospota za pesem\xc2\xa0\xc2\xbbGentleman Who Fell\xc2\xab, ki so jo posvetili kratkemu filmu Maye Deren Meshes of the Afternoon (1943), je nazadnje iz\xc5\xa1el na MTV-ju. Milla Jovovich je leta 1994 v sklopu promocije albuma nastopila kot spremljevalna glasbenica na ameri\xc5\xa1kih turnejah glasbenih skupin Toad the Wet Sprocket in Crash Test Dummies, pa tudi sama se je pojavila na nekaj manj\xc5\xa1ih samostojnih koncertih. Milli Jovovich je bilo bolj v\xc5\xa1e\xc4\x8d nastopanje na manj\xc5\xa1ih in intimnej\xc5\xa1ih koncertih, zato je tudi zavrnila glasbeni nastop v oddaji Saturday Night Live. Pri delu na svojih glasbenih projektih je Milla Jovovich sodelovala tudi s svojim dolgoletnim prijateljem Chrisom Brennerjem, ki je sodeloval pri pisanju pesmi za njen album The Divine Comedy in koordiniral turnejo, organizirano v sklopu promocije albuma. Chrisa Brennerja je Milla Jovovich spoznala leta 1993 in z njim sodelovala pri svojih glasbenih projektih vse od njunega prvega sre\xc4\x8danja. Po izidu albuma The Divine Comedy je Milla Jovovich izrazila zanimanje za izdajo drugega glasbenega albuma; imela je \xc5\xbee deset napisanih in posnetih pesmi, album pa je nameravala izdati poleti leta 1996. Kljub temu, da je leta 1998 posnela nekaj pesmi v sodelovanju s podjetjem The People Tree Sessions, do danes \xc5\xa1e ni izdala svojega drugega albuma._NEWLINE_Maja 1999 je Milla Jovovich skupaj s Chrisom Brennerjem ustanovila eksperimentalno glasbeno skupino, imenovano Plastic Has Memory, za katero je pisala pesmi, pela in igrala elektri\xc4\x8dno kitaro. Glasbeno skupino so opisali kot\xc2\xa0\xc2\xbbveliko bolj tema\xc4\x8dno in te\xc5\xbeko kot ukrajinska narodnozabavna glasba, kakr\xc5\xa1no je [Milla Jovovich] ustvarila za svoj prvi glasbeni album\xc2\xab\xc2\xa0in jo primerjali z grunge in trip hop glasbeno skupino Portishead. Glasbena skupina Plastic Has Memory je nastopila na pribli\xc5\xbeno ducatu koncertov v Los Angelesu in New York Cityju, v sklopu katerih so promovirali album, ki so ga nameravali izdati preko zalo\xc5\xbebe Virgin Records, a ga nazadnje niso; na enem od koncertov je bil prisoten tudi Mick Jagger. \xc4\x8ceprav so glasbeno skupino Plastic Has Memory vklju\xc4\x8dili na dobrodelno kompilacijo Hollywood Goes Wild, glasbena skupina, ki danes ne obstaja ve\xc4\x8d, uradno ni nikoli izdala kak\xc5\xa1nega skupnega dela._NEWLINE_Milla Jovovich je zapela veliko pesmi, ki so jih kasneje vklju\xc4\x8dili na razne filmske soundtracke, kot sta Hotel za milijon dolarjev (2000) in Dummy (2002), poleg tega pa je sodelovala tudi pri ustvarjanju pesmi za soundtrack za film Podzemlje (2003), ki ga je produciral Danny Lohner, dolgoletni basist glasbene skupine Nine Inch Nails. Njena pesem\xc2\xa0\xc2\xbbThe Gentlemen Who Fell\xc2\xab\xc2\xa0je bila vklju\xc4\x8dena na soundtrack filma Pravila privla\xc4\x8dnosti (2002). Leta 2001 je poleg mnogih drugih slavnih hollywoodskih osebnosti zapela lastno razli\xc4\x8dico pesmi\xc2\xa0\xc2\xbbWe are Family\xc2\xab, s katero so zbirali denar za Rde\xc4\x8di kri\xc5\xbe. Poleg tega je zapela spremljevalne vokale za pesem\xc2\xa0\xc2\xbbFormer Lover\xc2\xab, izdane preko albuma A Gift of Love II: Oceans of Ecstasy (2002) Deepaka Chopre in albuma Legion of Boom (2004) glasbene skupine The Crystal Method._NEWLINE_Od leta 2003 dalje Milla Jovovich sodeluje z glasbeniki, kot so Maynard James Keenan in iz glasbene skupine Tool in vsi \xc4\x8dlani glasbene skupine A Perfect Circle, s katerimi je ustanovila glasbeno skupino Puscifer; za katero je zapela spremljevalne vokale za pesem\xc2\xa0\xc2\xbbREV 22:20\xc2\xab, katere remixe so vklju\xc4\x8dili na najrazli\xc4\x8dnej\xc5\xa1e soundtracke. Januarja 2009 je glasbena skupina Puscifer izdala novo pesem, naslovljeno\xc2\xa0\xc2\xbbThe Mission\xc2\xab. Pesem je glasbena skupina Puscifer 13. februarja 2009 v \xc5\xbeivo izvedla v Las Vegasu, Nevada. Danny Lohner in Chris Brenner \xc5\xa1e naprej snemata glasbeno gradivo z Millo Jovovich in v zadnjih letih so skupaj izdali nekaj kriti\xc4\x8dno izredno hvaljenih del._NEWLINE_Milla Jovovich \xc5\xa1e naprej pi\xc5\xa1e in snema pesmi, ki jih je ozna\xc4\x8dila za\xc2\xa0\xc2\xbbdemo posnetke\xc2\xab\xc2\xa0in jih objavlja na lastni spletni strani, preko katere si jih lahko njeni obo\xc5\xbeevalci zastonj nalo\xc5\xbeijo na MP3. Remixe in pesmi sicer zastonj objavlja na svoji spletni strani, a svojim obo\xc5\xbeevalcem prepoveduje, da bi jih prodajali._NEWLINE_Preko Twitterja in svoje uradne spletne strani je Milla Jovovich oznanila, da bo izdala novo pesem, naslovljeno\xc2\xa0\xc2\xbbElectric Sky\xc2\xab. Pesem je iz\xc5\xa1la 18. maja 2012 in bo del \xc5\xa1e prihajajo\xc4\x8dega EP-ja. Datuma izida EP-ja Milla Jovovich \xc5\xa1e ni oznanila. Pesem je Milla Jovovich predstavila na prireditvi Life Ball leta 2012.\n_START_SECTION_\nModno oblikovanje\n_START_PARAGRAPH_\nMilla Jovovich je leta 2003 skupaj s fotomodelom Carmen Hawk izdala modno linijo z naslovom Jovovich-Hawk. 13. septembra 2005 sta skupaj ustanovili trgovino z obla\xc4\x8dili iz modne linije v Greenwich Villageu v New York Cityju; tamkaj so se obla\xc4\x8dila prodajala \xc5\xa1e \xc5\xa1tiri leta. Vse obleke iz linije Jovovich-Hawk sta s Carmen Hawk oblikovali sami v njunem losangele\xc5\xa1kem ateljeju, vsa obla\xc4\x8dila pa so \xc5\xa1e danes na voljo v trgovinah Fred Segal v Los Angelesu, Harvey Nichols in ve\xc4\x8d kot petdesetih drugih trgovinah po vsem svetu. Revija Vogue je njuno modno linijo pohvalila zaradi\xc2\xa0\xc2\xbbkultnega statusa mestnega dekleta, ki ga ve\xc4\x8dina modnih oblikovalcev dose\xc5\xbee \xc5\xa1ele po ve\xc4\x8d letih svojega delovanja.\xc2\xab_NEWLINE_Novembra 2006 sta Svet ameri\xc5\xa1kih modnih oblikovalcev (Council of Fashion Designers of America - CFDA) in revija US Vogue modno linijo Jovovich-Hawk nominirala za nagrado CFDA/Vogue Fashion Fund Award. Modna linija Jovovich-Hawk nagrade ni bila dobila; nazadnje je bila nagrajena modna linija Doo-Ri Chung._NEWLINE_Leta 2007 sta Milla Jovovich in Carmen Hawk skupaj oblikovali kostum za Alice, lik Mille Jovovich, v filmu Nevidno zlo 3: Izumrtje. Alicine kratke hla\xc4\x8de, imenovane 'Alice Star', so del njune pomladne kolekcije. Pozno leta 2007 sta Milla Jovovich in Carmen Hawk podpisali pogodbo za sodelovanje pri oblikovanju Targetove mednarodne kolekcije in tako sledili korakom Luelle, Paula & Joeja ter Proenza Schouler._NEWLINE_Pozno leta 2008 sta se obe, tako Milla Jovovich kot Carmen Hawk, strinjali, da kon\xc4\x8data z njunih dolgoletnim sodelovanjem, saj je obema primanjkovalo \xc4\x8dasa za stranske projekte. Milla Jovovich je razlo\xc5\xbeila:\xc2\xa0\xc2\xbbSem umetnica. Nisem nekdo, ki bi se lahko ukvarjal z ocenami, po\xc5\xa1iljkami ali davki.\xc2\xab\n_START_SECTION_\nJavna podoba\n_START_PARAGRAPH_\nMillo Jovovich so ve\xc4\x8dkrat pohvalili tako kot igralko kot tudi pevko in fotomodel. Glasbeni kanal VH1 jo je ozna\xc4\x8dil za\xc2\xa0\xc2\xbbtrenutno kraljico pretepov\xc2\xab\xc2\xa0zaradi njenih vlog v znanstveno-fantasti\xc4\x8dnih in akcijskih filmih, Rebecca Flint s spletne strani Allmovie pa je dejala, da \xc4\x8deprav filmska fran\xc5\xa1iza Nevidno zlo med kritiki ni najbolj cenjena, Milla Jovovich velja za\xc2\xa0\xc2\xbbvrhunsko akcijsko zvezdnico.\xc2\xab Zaradi svojih vlog v akcijskih filmih si je prislu\xc5\xbeila naziv piflarke, MTV pa jo je ozna\xc4\x8dil za\xc2\xa0\xc2\xbbsanjsko dekle vsakega piflarja\xc2\xab._NEWLINE_Leta 2004 je Milla Jovovich zasedla devetin\xc5\xa1estdeseto lestvice\xc2\xa0\xc2\xbbnajprivla\xc4\x8dnej\xc5\xa1ih 100\xc2\xab\xc2\xa0revije Maxim, leta 2005 dvainosemdeseto, leta 2010 pa enaindvajseto. Revija Maxim jo je ozna\xc4\x8dila tudi za enajsto\xc2\xa0\xc2\xbbnajprivla\xc4\x8dnej\xc5\xa1o piflarsko fantazijo\xc2\xab. Leta 2008 je zasedla devetdeseto mesto na seznamu\xc2\xa0\xc2\xbb99 najprivla\xc4\x8dnej\xc5\xa1ih \xc5\xbeensk\xc2\xab\xc2\xa0spletne strani Ask Men.com._NEWLINE_Leta 2011 se je Milla Jovovich udele\xc5\xbeila in zapela na praznovanju rojstnega dne Mikhaila Gorbacheva. Igralka je za praznovanje pripravila tudi govor, v katerem se je Mikhailu Gorbachevu zahvalila, ker je njeno dru\xc5\xbeino ponovno zdru\xc5\xbeil s sorodniki iz Evrope, saj naj bi bili vsi ob odhodu iz Sovjetske zveze v Zdru\xc5\xbeene dr\xc5\xbeave Amerike prepri\xc4\x8dani, da jih ne bodo nikoli ve\xc4\x8d videli._NEWLINE_V letih 1998 in 2012 je bila Milla Jovovich vklju\xc4\x8dena na koledar Pirelli.\n_START_SECTION_\nZasebno \xc5\xbeivljenje\n_START_PARAGRAPH_\nMilla Jovovich trenutno nekaj prostega \xc4\x8dasa pre\xc5\xbeivi v Los Angelesu, nekaj pa v New Yorku, kjer \xc5\xbeivi skupaj s svojim mo\xc5\xbeem, filmskim re\xc5\xbeiserjem in scenaristom Paulom W. S. Andersonom, s katerim sta se poro\xc4\x8dila 22. avgusta 2009 2009. Spoznala sta se na snemanju filma Nevidno zlo, v katerem je Milla Jovovich igrala, Paul W. S. Anderson pa ga je re\xc5\xbeiral in napisal. Zaro\xc4\x8dila sta se \xc5\xbee leta 2003, a sta se pred poroko za kratek \xc4\x8das raz\xc5\xa1la; nato sta obnovila svoje razmerje. 3. novembra 2007 je Milla Jovovich rodila njunega prvega otroka, h\xc4\x8derko z imenom, Ever Gabo Anderson. Deklica se je rodila v bolni\xc5\xa1nici Cedars-Sinai Medical Center v Los Angelesu, Kalifornija, en dan pred predvidenim rokom, 4. novembra._NEWLINE_Preden je Milla Jovovich pri\xc4\x8dela z razmerjem s Paulom W. S. Andersonom se je Milla Jovovich leta 1992 poro\xc4\x8dila s svojim soigralcem iz filma Dazed and Confused, Shawnom Andrewsom. Ko sta se poro\xc4\x8dila, je bil Shawn Andrews star enaindvajset, Milla Jovovich pa \xc5\xa1estnajst let; dva meseca kasneje je njena mama vlo\xc5\xbeila zahtevo za razveljavitev zakona. Kmalu po razveljavitvi se je Milla Jovovich skupaj s svojim prijateljem, glasbenikom Chrisom Brennerjem, preselila v Evropo, kjer je spoznala svojega novega fanta, biv\xc5\xa1ega basista skupine Jamiroquai, Stuarta Zenderja, s katerim sta med majem 1994 in oktobrom 1995 skupaj \xc5\xbeivela v Londonu. Med letoma 1995 in 1997 je hodila s fotografom Mariom Sorrentijem. Leta 1998 se je v Las Vegasu, Nevada, poro\xc4\x8dila z re\xc5\xbeiserjem filma Peti element, Lucom Bessonom, s katerim sta takoj po poroki od\xc5\xa1la skakati s padalom; leta 1999 sta se lo\xc4\x8dila. Med letoma 1998 in 2001 se je spoprijateljila z mladim pesnikom in glasbenikom Annom Birkinom; v tem \xc4\x8dasu naj bi drug drugemu navdihnila ve\xc4\x8d del. Njuna romanti\xc4\x8dna zveza se je pri\xc4\x8dela tik pred njegovo smrtjo v prometni nesre\xc4\x8di leta 2001. Milla Jovovich je leta 2000 sedem mesecev hodila tudi z biv\xc5\xa1im kitaristom glasbene skupine Red Hot Chili Peppers, Johnom Fruscianteom._NEWLINE_Leta 2006 je Milla Jovovich povedala, da je \xc5\xbee premi\xc5\xa1ljevala o objavi svojih zasebnih dnevnikov v obliki avtobiografije. Shranjuje namre\xc4\x8d vse dnevnike, ki jih je napisala \xc5\xbee v otro\xc5\xa1tvu, v katerih je opisovala lokacije, na katere je odpotovala, in\xc2\xa0\xc2\xbbvse nore stvari, ki sem jih naredila\xc2\xab. Dejala je, da bi zvezke rada\xc2\xa0\xc2\xbbspravila v knji\xc5\xbeno obliko - kot avtobiografijo\xc2\xab\xc2\xa0v vzdu\xc5\xa1ju\xc2\xa0\xc2\xbbdnevni\xc5\xa1kih zapisov\xc2\xab. Kakorkoli \xc5\xbee, rekla je tudi, da\xc2\xa0\xc2\xbbdvomim, da bi jih kdo sploh \xc5\xbeelel objaviti, brati ali kaj podobnega.\xc2\xab Kakorkoli \xc5\xbee, leta 2010 je zanikala, da je kdaj spregovorila o objavi svojih dnevnikov:\xc2\xa0\xc2\xbbNe vem, kdo si je to izmislil. Najbr\xc5\xbe je nekdo nekomu omenil nekaj o objavi mojih dnevnikov, a ko sem za to sli\xc5\xa1ala sama, sem vsem rekla: 'Niti v sanjah!'\xc2\xab_NEWLINE_Poleg tega, da je kadilka, Milla Jovovich javno zagovarja legalizacijo marihuane in se pogosto pojavlja na naslovnici revije High Times. V \xc4\x8dlanku, ki ga je revija objavila leta 1994, je dejala, da je njen edini greh kajenje cigaret in marihuane. Da bi vseeno \xc5\xbeivela zdravo \xc5\xbeivljenje, redno vadi jogo in pogosto meditira; \xc4\x8deprav ni pripadnica katere koli religije, pogosto moli in v nekem intervjuju se je ozna\xc4\x8dila za\xc2\xa0\xc2\xbbzelo duhovno osebo\xc2\xab. Izogiba se hitri hrani in najraje kuha sama. Trenira brazilsko borilno ve\xc5\xa1\xc4\x8dino Jiu-Jitsu in ob\xc4\x8dasno \xc5\xa1e nekaj drugih borilnih ve\xc5\xa1\xc4\x8din. U\xc5\xbeiva v pisanju dnevnikov, igranju kitare in pisanju besedil za razne pesmi._NEWLINE_Leta 2005 je Milla Jovovich ustanovila dobrodelno organizacijo za pomo\xc4\x8d ukrajinskim prizadetim otrokom. Ob otvoritvi organizacije je povedala:\xc2\xa0\xc2\xbbSem mo\xc4\x8dno ukrajinsko dekle, zato delam tako veliko.\xc2\xab_NEWLINE_Milla Jovovich teko\xc4\x8de govori angle\xc5\xa1ko in rusko ter nekaj franco\xc5\xa1\xc4\x8dine.\n_START_SECTION_\nNagrade in nominacije\n_START_PARAGRAPH_\nMilla Jovovich je bila v svoji karieri nominirana za mnogo nagrad. Leta 1992 je bila nominirana za nagrado Young Artist Award v kategoriji za\xc2\xa0\xc2\xbbnajbolj\xc5\xa1o mlado igralko v filmu\xc2\xab\xc2\xa0za njeno vlogo v filmu Vrnitev v Plavo laguno._NEWLINE_Leta 1999 je bila nominirana za nagrade Saturn Award v kategoriji za\xc2\xa0\xc2\xbbnajbolj\xc5\xa1o stransko igralko\xc2\xab, Blockbuster Entertainment Award v kategoriji za\xc2\xa0\xc2\xbbnajljub\xc5\xa1ega novinca leta\xc2\xab\xc2\xa0in MTV Movie Award v kategoriji za\xc2\xa0\xc2\xbbnajbolj\xc5\xa1i pretep\xc2\xab\xc2\xa0(med njo in vesoljci) za njeno upodobitev Leeloo v filmu Peti element._NEWLINE_Leta 2002 je bila nominirana za nagrado Saturn Award v kategoriji za\xc2\xa0\xc2\xbbnajbolj\xc5\xa1o igralko\xc2\xab\xc2\xa0za vlogo Alice v filmu Nevidno zlo in leta 2008 prejela nagrado Scream Awards v kategoriji za\xc2\xa0\xc2\xbbnajbolj\xc5\xa1o igralko\xc2\xab\xc2\xa0za njeno upodobitev tega lika v filmu Nevidno zlo 3: Izumrtje._NEWLINE_Za vlogo dr. Abigail Tyler v filmu The Fourth Kind je bila leta 2010 nominirana tudi za nagrado Scream Awards v kategoriji za\xc2\xa0\xc2\xbbnajbolj\xc5\xa1o igralko v grozljivki\xc2\xab\xc2\xa0in za vlogo Lucette v filmu Stone istega leta prejela nagrado Hollywood Spotlight Award v kategoriji za\xc2\xa0\xc2\xbbnajbolj\xc5\xa1o igralko\xc2\xab."